Informatīvais ziņojums

**par Tieslietu un iekšlietu ministru padomes 2011. gada 13.-14. decembra sanāksmē izskatāmajiem jautājumiem**

##### I Ministru padomes sanāksmes darba kārtība

Briselē, Beļģijā 2011. gada 13.-14. decembrī notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme, kuras darba kārtībā ir ietverti šādi Tieslietu ministrijas kompetencē esošie jautājumi:

1. Priekšlikums Eiropas Parlamenta un Padomes Regulai par jurisdikciju, piemērojamiem tiesību aktiem, nolēmumu un publisku aktu atzīšanu un izpildi mantošanas jomā un par Eiropas mantojuma apliecības izveidi;

2.Beļģijas Karalistes, Bulgārijas Republikas, Igaunijas Republikas, Spānijas Karalistes, Austrijas Republikas, Slovēnijas Republikas un Zviedrijas Karalistes iniciatīva Eiropas Parlamenta un Padomes Direktīvai par Eiropas Izmeklēšanas rīkojumu krimināllietās;

3. Priekšlikums Eiropas Parlamenta un Padomes Direktīvai, ar ko nosaka noziegumos cietušo tiesību, atbalsta un aizsardzības minimuma standartus;

4. Priekšlikums Eiropas Parlamenta un Padomes Regulai par jurisdikciju un spriedumu atzīšanu un izpildi civillietās un komerclietās;

5. Priekšlikums Eiropas Parlamenta un Padomes Regulai par Vienotajiem Eiropas tirdzniecības noteikumiem;

6. Priekšlikums Eiropas Parlamenta un Padomes Direktīva par tiesībām piekļūt advokātam kriminālprocesa ietvaros un tiesībām sazināties pēc aizturēšanas;

7. Priekšlikums Eiropas Parlamenta un Padomes Regulai, ar ko nosaka Tiesiskuma programmu 2014.–2020. gadam un priekšlikums Eiropas Parlamenta un Padomes Regulai, ar ko nosaka Pamattiesību un pilsonības programmu 2014.–2020. gadam;

8. ES pievienošanās Eiropas Cilvēktiesību un pamatbrīvību aizsardzības konvencijai.

**II Latvijas nacionālās pozīcijas**

 **1. Priekšlikums Eiropas Parlamenta un Padomes Regulai par jurisdikciju, piemērojamiem tiesību aktiem, nolēmumu un publisku aktu atzīšanu un izpildi mantošanas jomā un par Eiropas mantojuma apliecības izveidi**

Eiropas Parlamenta un Padomes Regulas projektā par jurisdikciju, piemērojamiem tiesību aktiem, lēmumu un autentisku aktu atzīšanu un izpildi mantošanas jomā un par Eiropas mantojuma apliecības izveidi paredzēts noteikt vienotus jurisdikcijas, piemērojamā likuma, spriedumu atzīšanas un izpildes noteikumus, saskaņā ar kuriem tiktu nodrošināta vienkāršāka un efektīvāka pārrobežu mantojuma lietu risināšana ES, kas radītu skaidrību un noteiktību attiecībā uz dalībvalstu tiesu (iestāžu) kompetenci mantojuma lietu risināšanā, piemērojamā likuma noteikšanu, kā arī tiktu vienkāršota un atvieglota vienā dalībvalstī pieņemta nolēmuma atzīšana un izpilde citās dalībvalstīs.

Padomes sanāksmē dalībvalstu ministri tiek aicināti panākt vispārējo vienošanos par regulas projekta tekstu. Latvija var atbalstīt regulas projekta tekstu, jo uzskata, ka tas atspoguļo panākto kompromisu dalībvalstu starpā.

**2. Beļģijas Karalistes, Bulgārijas Republikas, Igaunijas Republikas, Spānijas Karalistes, Austrijas Republikas, Slovēnijas Republikas un Zviedrijas Karalistes iniciatīva Eiropas Parlamenta un Padomes Direktīvai par Eiropas Izmeklēšanas rīkojumu krimināllietās**

 Direktīvas projekta mērķis ir uzlabot pierādījumu iegūšanu krimināllietās ES dalībvalstu starpā, izveidot vienotu un efektīvu sistēmu pārrobežu pierādījumu iegūšanai un nodošanai kriminālprocesa ietvaros. Šobrīd pārrobežu pierādījumu iegūšanas sistēma ES ir sadrumstalota un fragmentāra, kā arī pastāvošie savstarpējās atzīšanas instrumenti, ko piemēro pierādījumu iegūšanai, attiecas tikai uz jau pastāvošiem pierādījumiem.

 Padomes sanāksmes ietvaros ir plānots vienoties par specifiskajiem jautājumiem direktīvas projekta ietvaros, piemērām, tādiem jautājumiem kā personas nogādāšana uz laiku citā dalībvalsti procesuālo darbību veikšanai, specifiskās procesuālās darbības, kā arī plānots vienoties par direktīvas projekta beigu noteikumiem. Ministru diskusijām netiek virzīts jautājums attiecībā uz direktīvas projekta noteikumu un 2003. gada 22. jūlija Ietvarlēmuma 2003/577/TI par to, kā ES izpilda īpašuma vai pierādījumu iesaldēšanas rīkojumus noteikumu mijiedarbību, ņemot vērā to, ka par šo jautājumu ir nepieciešamas turpmākas diskusijas. Dalībvalstu vienošanās par direktīvas projekta pamata pantiem ir panākta ES Tieslietu un iekšlietu ministru padomē š.g. 9.-10. jūnijā.

Latvija kopumā atbalsta panākto vienošanos attiecībā uz direktīvas projekta specifiskajiem noteikumiem, jo uzskata, ka diskusiju gaitā ir panākts labs kompromiss par direktīvas projektu un turpmākas būtiska rakstura izmaiņas esošajā projekta redakcijā nebūtu jāveic. Vienlaikus Latvija uzskata, ka ir nepieciešama turpmāka diskusija ES Padomes līmenī par direktīvas projekta ietekmi uz spēkā esošajiem instrumentiem.

**3.** **Priekšlikums Eiropas Parlamenta un Padomes Direktīvai, ar ko nosaka noziegumos cietušo tiesību, atbalsta un aizsardzības minimuma standartus**

Direktīvas projekts ir daļa no tiesību aktu paketes (Ceļvedis par cietušo tiesību stiprināšanu un cietušo aizsardzību kriminālprocesā), kuras mērķis ir stiprināt cietušo tiesības ES. Direktīvas projekts aizstās šobrīd spēkā esošo Padomes 2001. gada 15. marta Ietvarlēmumu 2001/220/TI par cietušo statusu kriminālprocesā. Ņemot vērā, ka no Ietvarlēmuma pieņemšanas brīža ir pagājuši 10 gadi, nepieciešams to pārskatīt un papildināt.

Direktīvas projektā ietvertas cietušā tiesības uz informāciju, tiesības saprast un tikt saprastam, tiesības uz cietušo atbalsta pasākumiem, tiesības iesaistīties kriminālprocesā, kā arī tiesības uz īpašiem pasākumiem neizsargātiem cietušajiem (*vulnerable victim*). Tiek paredzēts, ka par neaizsargātiem cietušajiem personas uzskata viņu personisko iezīmju dēļ vai arī noziedzīgā nodarījuma, no kura viņš cietis, rakstura dēļ. Tiek paredzēts, ka bērni vienmēr ir uzskatāmi par neizsargātiem cietušajiem.

Direktīvas projekts paredz arī dalībvalstīm pienākumu, nodrošināt, ka praktiķi ir pienācīgi apmācīti darbam ar cietušajiem atkarībā no praktiķu saskarsmes ar cietušajiem apjoma un rakstura, kā arī no tā, vai viņiem ir saskarsme ar īpašām cietušo grupām.

Padomes sanāksmē dalībvalstu ministri tiks aicināti panākt vispārējo pieeju par direktīvas projektu. Šobrīd Latvijai problemātiskie jautājumi direktīvas projekta kontekstā ir atrisināti, tādējādi Latvija atbalsta direktīvas projekta tekstu šobrīd piedāvātajā redakcijā.

**III Citi Padomes sanāksmē izskatāmie jautājumi**

**4. Priekšlikums Eiropas Parlamenta un Padomes Regulai par jurisdikciju un spriedumu atzīšanu un izpildi civillietās un komerclietās**

Padomes sanāksmē dalībvalstu ministri tiks aicināti panākt vienošanos par regulas projekta pamatnostādnēm, lai Dānijas Prezidentūras laikā varētu turpināt darbu.

Regulas projekts paredz pārskatīt Briseles I regulu[[1]](#footnote-1), kas ir pamats ES dalībvalstu tiesu iestāžu sadarbībai civillietās un komerclietās. Briseles I regulas noteikumi ļauj identificēt, kuras dalībvalsts tiesa ir kompetenta konkrēta jautājuma izšķiršanā, kā arī paredz atvieglotu režīmu ES dalībvalstu tiesu nolēmumu izpildei citās ES dalībvalstīs. Regulu piemēro plašam jautājumu lokam, aptverot ne tikai līgumsaistības, bet arī ārpuslīgumiskas saistības un prasības saistībā ar īpašumtiesībām.

Galvenie elementi grozījumiem Briseles I regulā ir vērsti uz četriem būtiskiem aspektiem, proti, atcelt spriedumu atzīšanas un izpildāmības deklarācijas procedūru (*exequatur*), paplašināt Briseles I jurisdikcijas normas arī uz atbildētājiem no trešajām valstīm, uzlabot tiesas izvēles līgumu efektivitāti, uzlabot šķīrējtiesu iesaisti strīdu izšķiršanā.

Latvijas intereses diskusijās tiek pārstāvētas uz š.g. 22. februārī Ministru kabinetā apstiprināta Latvijas pozīcija pamata. Latvija atbalsta pamatnostādņu projektu turpmākām diskusijām saistībā ar Briseles I regulu, kas saistīts ar sprieduma atzīšanas un izpildes jautājumiem un atspoguļo ekspertu diskusiju rezultātus. Tajā pašā laikā jau šobrīd ir skaidrs, ka par daudziem jautājumiem ir nepieciešams turpināt diskusijas ES Padomes darba grupās, lai vienotos par attiecīgajām redakcijām.

**5. Priekšlikums Eiropas Parlamenta un Padomes Regulai par vienotajiem Eiropas tirdzniecības noteikumiem**

Padomes sanāksmē ir paredzēta viedokļu apmaiņa par Regulas projektu.

Atšķirības ES dalībvalstu līgumtiesību starpā rada tiesisko nenoteiktību un papildus izmaksas uzņēmējiem, kā arī atstāj ietekmi uz patērētajiem. Harmonizēts ES dalībvalstu līgumtiesību normatīvais regulējums, proti, vienoti Eiropas tirdzniecības noteikumi, sekmētu uzņēmējdarbību, attīstītu pārrobežu konkurētspēju un palielinātu patērētāju tiesību aizsardzību.

Regulas projekta mērķis ir izveidot kopējus līgumu slēgšanas noteikumus, kas aptvertu visas līguma stadijas. Regulas projekts paredzēts kā paralēls regulējums dalībvalstu tiesību aktiem, attiecībā uz pārrobežu darījumiem gan attiecībās starp uzņēmējiem, gan attiecībās starp uzņēmējiem un patērētājiem. Līgumslēdzējiem tiek dota iespēja izmantot nacionālo regulējumu, vai Vienotos Eiropas tirdzniecības noteikumus (regulas projektu).

Latvijas pozīcija šobrīd atrodas izstrādes stadijā, taču Latvija konceptuāli atbalsta regulas projektu. Latvija uzskata, ka ir nepieciešams uzlabot iekšējā tirgus darbību, atvieglojot pārrobežu tirdzniecību uzņēmumiem un pārrobežu iepirkšanos patērētājiem, izveidojot vienveidīgu līgumtiesību noteikumu kopumu, proti, vienotos Eiropas tirdzniecības noteikumus.

 **6. Priekšlikums Eiropas Parlamenta un Padomes Direktīva par tiesībām piekļūt advokātam kriminālprocesa ietvaros un tiesībām sazināties pēc aizturēšanas**

 Padomes sanāksmē Prezidentūra informēs par panākto progresu direktīvas projekta izstrādē.

 Direktīvas projekta mērķis ir noteikt kopējus minimālos standartus visā ES attiecībā uz aizdomās turētu un apsūdzētu personu tiesībām kriminālprocesa ietvaros piekļūt advokātam un tiesībām pēc aizturēšanas sazināties ar trešo personu. Direktīvas projekts ir trešais solis pasākumu kopumā, kas paredzēti ES Padomes Rezolūcijā par Procesuālo tiesību ceļvedi.[[2]](#footnote-2) Paredzēts, ka vienotie minimālie standarti, kas attieksies uz tiesībām uz advokātu kriminālprocesā un tiesībām informēt par brīvības atņemšanu kriminālprocesā, uzlabos tiesu iestāžu savstarpējo uzticēšanos un veicinās savstarpējās atzīšanas principa piemērošanu.

Š.g. 28. augustā Ministru kabinetā apstiprināta Latvijas pozīcija par direktīvas projektu.

**7. Priekšlikums Eiropas Parlamenta un Padomes Regulai, ar ko nosaka Tiesiskuma programmu 2014.–2020. gadam un priekšlikums Eiropas Parlamenta un Padomes Regulai, ar ko nosaka Pamattiesību un pilsonības programmu 2014.–2020. gadam**

 Eiropas Komisija ir nākusi klajā ar priekšlikumu Eiropas Parlamenta un Padomes regulai, ar kuru tiek izveidota Tieslietu programma 2014. – 2020.gadam un priekšlikumu Eiropas Parlamenta un Padomes regulai, ar kuru tiek izveidota Tiesību un pilsonības programma 2014. – 2020.gadam. Plānots, ka Padomes sanāksmē Eiropas Komisija prezentēs regulu projektus, bet to izskatīšana ES Padomē tiks uzsākta Dānijas Prezidentūras laikā.

Regulu projekti ir jumta dokumenti ES finanšu programmu īstenošanai tieslietu, tiesību un pilsonības jomā. Regulu projekti paredz programmu mērķus, konkrētus sasniedzamos darbības mērķus, dalībniekus, programmām atvēlēto budžetu. Vienlaikus regulu projekti paredz, ka, lai noteiktu programmu īstenošanas kārtību attiecībā uz katru nākamo gadu, Eiropas Komisija izstrādā un pieņem darba programmu, īstenošanas aktu formā. Darba programmā, tostarp, tiek paredzētas prioritātes attiecībā uz nākamajā periodā īstenojamām aktivitātēm.

**8. ES pievienošanās Eiropas Cilvēktiesību un pamatbrīvību aizsardzības konvencijai (ECTK)**

Padomes sanāksmē ministri tiks informēti par panākto progresu un turpmāko rīcību saistībā ar ES pievienošanos ECTK.

**III Latvijas delegācija**

Delegācijas vadītājs:

 **Gaidis Bērziņš**, tieslietu ministrs.

Delegācijas dalībnieki: **Ilze Juhansone**, ārkārtējā un pilnvarotā vēstniece Latvijas Republikas Pastāvīgajā pārstāvniecībā ES;

 **Inga Skujiņa**, Tieslietu ministrijas valsts sekretāra vietniece stratēģijas jautājumos;

**Vita Sliede**, tieslietu nozares padomniece Latvijas Republikas **Pastāvīgajā** pārstāvniecībā ES;

**Sandris Laganovskis**, tieslietu nozares padomnieks Latvijas Republikas **Pastāvīgajā** pārstāvniecībā ES.

Tieslietu ministrs G. Bērziņš

07.12.2011 15:00

1533

Anna Skrjabina

67036915, Anna.Skrjabina@tm.gov.lv

Katrīna Veismane

67036914, Katrina.Veismane@tm.gov.lv

Dace Vītola

67036913, Dace.Vitola@tm.gov.lv

Liene Jenča

67036936, Liene.Jenca@tm.gov.lv

1. *Eiropas Savienības Padomes 2000.gada 22.decembra Regula (EK) Nr.44/2001 par jurisdikciju un spriedumu atzīšanu un izpildi civillietās un komerclietās* [↑](#footnote-ref-1)
2. Rezolūciju Eiropas Savienības Padome pieņēma 2009. gada 30. novembrī [↑](#footnote-ref-2)